આ જોક હમણાં સોશ્યલ મિડિયામાં ફરી રહ્યો છે. પ્રેમને પણ આપણે આ જોક જેવો બનાવી દીધો છે. જેમાં શબ્દો છે પણ લાગણી નથી. કારણ કે આઈ લવ યુ એ શબ્દો આપણાં નથી. અંગ્રેજી ભાષાના છે. અંગ્રેજીમાં કહેવાતાં આ શબ્દો એટલી સરળતાથી કહેવાઈ જતાં હોય છે કે તેમાં લાગણીને પ્રવેશવાનો કે મહેસૂસ કરવાનો પ્રશ્ન જ નથી ઊઠતો. તમે પ્રયત્ન કરી જુઓ તો આ જ વાત આપણી માતૃભાષામાં કહેવાનો. હું તને ચાહું છું... તમે એકદમ નહીં કહી શકો. અને બધાને તો નહીં જ કહી શકો.તેમાંય હજી પણ થોડી અજાણ રહી ગયેલી વ્યક્તિનેતો નહીં જ. હું તને ચાહું છું એ શબ્દો કહેતા પહેલાં થોડો સમય તમારે તમારામાં સ્થિર થવું પડશે. અને પછી જે શબ્દો નીકળશે તે ખરેખર લાગણીસભર અને હ્રદયના ઊંડાણમાંથી આવશે.જ્યારે આઈ લવ યુ કહેવા માટે વધુ વિચારવાની કે અનુભૂતિની જરૂર જ નહીં પડે. આજે તો લવ યુ આપણે ફક્ત હાય હેલ્લો જેવી મિત્રતા હોય તેમને ય કહેતાં થઈ ગયા છે.